text: Regeringen skal se, hvor pengene tjenes
  11 september 2017 kl. 15.49
  Hele regeringen er samlet til seminar i Esbjerg. Statsministeren vil gerne vise sine ministre, hvor pengene tjenes.
  - Politik kommer som regel til at handle om, hvordan vi bruger vores penge. Men det er vigtigt, at det også handler om, hvordan vi får dem tjent, sagde statsminister Lars Løkke Rasmussen efter en bustur på havnen i Esbjerg.
  - Det er Esbjerg jo et godt eksempel på.
  Statsministeren har valgt at flytte det årlige seminar ud i landet.
  - Da jeg var minister i Anders Fogh Rasmussens regering, holdt vi altid disse seminarer på Havreholm Slot. Og fred være med det. Men vi er jo regering for hele landet. Derfor er det vigtigt, at jeg og mine ministre kommer ud i alle kroge.
  For havnen i Esbjerg – og byrådet – var det en enestående chance: 22 ministre i en bus.
  - Det er noget, jeg kun kommer til at opleve en gang i livet, siger havnedirektør Ole Ingrisch til TV SYD.
  Han og borgmester Johnny Søtrup benyttede lejligheden til at pege på de mange arbejdspladser, som olie-industrien og vindmøllerne har skabt.
  